
KOMISIJOS NUOMONĖ
dėl Europos Vadovų Tarybos sprendimo, kuriuo iš dalies keičiamas Sutarties dėl Europos Sąjungos veikimo 136 straipsnis, kiek tai susiję su stabilumo mechanizmu, taikytinu valstybėms narėms, kurių valiuta yra euro, projekto

EUROPOS KOMISIJA,

atsižvelgdama į Europos Sąjungos sutartį, ypač į jos 48 straipsnio 6 dalies antrą pastraipą,

kadangi:

(1) 2010 m. gruodžio 16 d. Belgijos vyriausybė pagal Europos Sąjungos sutarties 48 straipsnio 6 dalies pirmą pastraipą Europos Vadovų Tarybai pateikė pasiūlymą peržiūrėti Sutarties dėl Europos Sąjungos veikimo (SESV) 136 straipsnį papildant jį dalimi, pagal kurią valstybės narės, kurių valiuta yra euro, gali nustatyti stabilumo mechanizmą, kuris bus naudojamas kilus būtinybei visos euro zonos stabilumui apsaugoti, ir kurioje nustatytos griežtos bet kokios reikiamos finansinės paramos pagal šį mechanizmą teikimo sąlygos.

(2) 2010 m. gruodžio 16–17 d. susitikime Europos Vadovų Taryba pritarė, kad SESV turėtų būti iš dalies pakeista, kad euro zonai priklausančios valstybės narės galėtų nustatyti Europos stabilumo mechanizmą.

(3) Todėl Europos Vadovų Taryba pritarė sprendimo, kuriuo iš dalies keičiama SESV, projekto tekstui ir nusprendė nedelsdama pradėti supaprastintą peržiūros procedūrą, nustatytą ES sutarties 48 straipsnio 6 dalyje.

(4) Europos Vadovų Tarybos pirmininkas 2010 m. gruodžio 20 d. raštu paprašė Komisijos pateikti savo nuomonę.

(5) Pagal Europos Vadovų Tarybos priimtą sprendimo projektą SESV 136 straipsnis papildomas trečia dalimi, kuria remdamosi valstybės narės, kurių valiuta yra euro, gali nustatyti stabilumo mechanizmą, kuris bus naudojamas kilus būtinybei visos euro zonos stabilumui apsaugoti, ir kurioje nustatytos griežtos bet kokios reikiamos finansinės paramos pagal šį mechanizmą teikimo sąlygos.

(6) Šia nauja pastraipa, kuri bus viena iš valstybėms narėms, kurių valiuta euro, skirtų SESV nuostatų, patvirtinama, kad pagal Sąjungos teisinę sistemą nėra kliūčių toms valstybėms narėms nustatyti nuolatinį stabilumo mechanizmą, pagal kurį jos galės gauti reikiamą finansinę paramą.

(7) Be to, 2010 m. lapkričio 28 d. Eurogrupės susitikime parengtame pareiškime išdėstyti būsimo mechanizmo bendri bruožai, kuriuos patvirtino Europos Vadovų Taryba.

(8) Šioje nuomonėje Komisija siekia išnagrinėti Europos Vadovų Tarybos patvirtinto sprendimo projekto aspektus, susijusius su supaprastintos peržiūros procedūros taikymo sąlygomis, kita vertus – pareikšti nuomonę dėl Sutarties pakeitimo esmės.

(9) Visų pirma Komisija mano, kad įgyvendinamos būtinos supaprastintos peržiūros procedūros taikymo sąlygos, nustatytos ES sutarties 48 straipsnio 6 dalyje.

(10) Siūlomas pakeitimas yra susijęs su SESV trečiosios dalies nuostata, siejama su Sąjungos politikos sritimis ir vidaus veiksmais. Komisija taip pat pažymi, kad šis pakeitimas neturi nei tiesioginio, nei netiesioginio poveikio kitoms SESV dalims.

Be to, šis pakeitimas neturi poveikio Sąjungai pagal Sutartis suteiktai kompetencijai. Juo nesukuriamas naujas teisinis pagrindas, kuriuo remdamasi Sąjunga galėtų imtis veiksmų, kurių nebuvo galima imtis iki šio Sutarties pakeitimo. Sprendimo projekte numatyta, kad nuolatinį stabilumo mechanizmą tiesiogiai nustatys valstybės narės, kurių valiuta euro.

(11) Be to, pasiūlymo projektu nesumažinama nei Sąjungai, nei jos institucijoms suteikta kompetencija. Visų pirma jis neturi poveikio nei SESV 122 ir 143 straipsniuose numatytoms specialioms solidarumo priemonėms, taikomoms tais atvejais, kai valstybė narė patiria sunkumų arba kai jai gresia dideli sunkumai, nei Sąjungos kompetencijai koordinuoti ir prižiūrėti visų valstybių narių ir ypač valstybių narių, kurių valiuta euro, ekonominę ir finansų politiką.

(12) Atsižvelgdama į pastarąjį aspektą, Komisija 2010 m. rugsėjo 29 d. pasiūlė plataus užmojo teisės aktų rinkinį, kuriuo siekiama labai sustiprinti ekonomikos valdyseną euro zonoje, ir teigiamai vertina Europos Vadovų Tarybos šiam teisės aktų rinkiniui išreikštą politinę paramą. Dėl pasaulio ekonomikos ir finansų krizės išryškėjo ir išaugo poreikis stiprinti nustatytą ekonominės ir pinigų sąjungos sistemą, kad didėtų makroekonominis stabilumas ir pasitikėjimas viešaisiais finansais. Siekiant sustiprinti šią sistemą, reikia geriau koordinuoti valstybių narių, kurių valiuta euro, ekonominę ir biudžeto politiką – tai pagrindinis tikslas, kurio siekiama Komisijos teisės aktų rinkiniu, kurį šiuo metu svarsto Europos Parlamentas ir Taryba. Šis tikslas taip pat pripažintas ir toliau plėtotas darbo grupės, kuriai pirmininkavo Europos Vadovų Tarybos pirmininkas, parengtoje ir 2010 m. spalio mėn. Europos Vadovų Tarybai perduotoje galutinėje ataskaitoje.

(13) Todėl Sąjungos ekonomikos valdysena euro zonoje sudarys pagrindą, kuriuo turės būti grindžiamas būsimas stabilumo mechanizmas. Siekiant, kad EPS veiktų gerai, griežtos bet kokios reikiamos finansinės paramos pagal šį mechanizmą teikimo sąlygos turės būti grindžiamos Sąjungos lygmeniu parengtomis gairėmis. Komisija, atsižvelgdama į Sąjungai ir jos institucijoms Sutartimi suteiktą kompetenciją, imsis visų ir teisinių, ir kitokio pobūdžio iniciatyvų, kad užtikrintų šio būsimo mechanizmo ir Sąjungos ekonomikos valdysenos, ypač euro zonoje, suderinamumą.

(14) Siekiant dar labiau gerinti ekonomikos valdyseną, EPS sistema, be kita ko, turi būti sustiprinta tvirtu instituciniu ir finansiniu mechanizmu, kuris būtų taikomas valstybės narės ar valstybių narių, kurių valiuta euro, sunkumams arba galimiems dideliems sunkumams šalinti. 2010 m. įvykiai parodė, kad vienai euro zonai priklausančiai valstybei narei patyrus finansinių sunkumų, kitoms taip pat gali kilti toks pavojus. Nors per trumpą laiką buvo galima rasti ir pradėti taikyti laikinas priemones, pavyzdžiui, Europos finansinės padėties stabilizavimo priemonę ir Europos finansinio stabilumo fondą, Komisija visapusiškai remia nuolatinio mechanizmo principą,

PATEIKIA PALANKIĄ NUOMONĘ

dėl Europos Vadovų Tarybos sprendimo, kuriuo iš dalies keičiamas Sutarties dėl Europos Sąjungos veikimo 136 straipsnis, kiek tai susiję su stabilumo mechanizmu, taikytinu valstybėms narėms, kurių valiuta yra euro, projekto.

Ši nuomonė perduodama Europos Vadovų Tarybai.

